62002CC0396_LT
Opinion of the Advocate-General
Opinion of the Advocate-General
I – Preliminarios pastabos
1. Ši byla susijusi su nemagistralinių transporto priemonių, skirtų kroviniams gabenti ir išpilti ir, inter alia, tam turinčių sudėtingą, įvairią bei tikslią kreipiamąją sistemą, klasifikavimu muitų tikslais.
II – Teisinis pagrindas
2. Bendrijoje prekės muitų tarifų ir statistiniais tikslais klasifikuojamos pagal Kombinuotąją nomenklatūrą (toliau – KN), pagrįstą tarptautine suderinta sistema(2) (toliau – SS). KN pateikta 1987 m. liepos 23 d. Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo(3) I priede. Faktinių bylos aplinkybių metu buvo taikomos įvairios I priedo(4) versijos, bet jo 87 skirsnio, kuris nagrinėjamas šioje byloje, tarifinės pozicijos pakeistos nebuvo. Konkrečias KN pozicijas ir subpozicijas paaiškina įvairūs dokumentai, kurie – tiek, kiek reikalinga – pateikiami toliau.
3. KN I priedo
ištraukų versijose, susijusiose su pagrindine byla, nurodoma:
„87 skirsnis
ANTŽEMINIO TRANSPORTO PRIEMONĖS, IŠSKYRUS GELEŽINKELIO IR TRAMVAJAUS RIEDMENIS, JŲ DALYS IR REIKMENYS
< ... >
>lt>14
“
4. Bendros KN aiškinimo taisyklės, pateiktos jos pirmos dalies I skyriaus A poskyryje, numato:
„Klasifikuojant prekes pagal Kombinuotąją nomenklatūrą, turi būti vadovaujamasi šiais principais:
1. Skyrių, skirsnių ir poskirsnių pavadinimai pateikiami tik nurodymui palengvinti; juridiniais tikslais prekių klasifikacija turi būti nustatoma pagal pozicijų pavadinimus bei skyrių ir skirsnių pastabas ir, jeigu šiuose pozicijų pavadinimuose ir pastabose nenurodyta kitaip, vadovaujantis toliau išdėstytomis nuostatomis. < … >
3. Jeigu < ... > prekę galima < ... > klasifikuoti dviejose arba daugiau pozicijų, ji turi būti klasifikuojama taip:
a) pirmenybė teikiama tai pozicijai, kurioje prekė aprašyta tiksliausiai, palyginti su kitomis pozicijomis, kuriose ji aprašyta bendriau.“
5. 1992 m. vasario 18 d. Komisijos reglamentas (EEB) Nr. 396/92 dėl tam tikrų prekių klasifikavimo Kombinuotojoje nomenklatūroje(5) (toliau – Reglamentas Nr. 396/92) turi priedą, kuriame kai kurios prekės yra aprašytos ir priskirtos subpozicijoms. Be to, kiekvienas atvejis yra pagrindžiamas. Priede nurodyta:
„ < ... >
>lt>15
“
6. Komisijos paskelbtose Europos Bendrijų kombinuotosios nomenklatūros aiškinamosiose pastabos (toliau – KN aiškinamosios pastabos)(6) nurodyta:
„8704 10 11 – 8704 10 90 Nemagistraliniai savivarčiai
1. Iš esmės šiose subpozicijose klasifikuojamos autotransporto priemonės, turinčios priekyje arba gale sumontuotą savivartinį kėbulą arba apačioje atidaromą kėbulą, ir kurios yra specialiai suprojektuotos smėliui, žvyrui, žemėms, akmenims ir pan. gabenti bei skirtos naudoti karjeruose, kasyklose arba statybos aikštelėse, kelio darbams, oro uostuose ir uostuose. Pavyzdžiai, iliustruojantys įvairių tipų savivarčius, yra pateikti šių pastabų pabaigoje.
2. Šiose subpozicijose taip pat klasifikuojamos mažesnės autotransporto priemonės, naudojamos statybos aikštelėse gabenti žemes, akmens skaldą, šviežią cementą ar betoną ir t. t. Tokios autotransporto priemonės turi fiksuotą arba šarnyrinę važiuoklę, yra varomos dviem arba keturiais ratais, o savivarčio piltuvas įrengtas virš vienos ašies, vairuotojo sėdynė – virš kitos. Paprastai vairuotojo sėdynė yra ne kabinos viduje.“
Po šių paaiškinimų pateikti du „tipinėmis“ vadinamų autotransporto priemonių ir keturi kitų tipų specialiųjų savivarčių piešiniai.
7. Pagal 1983 m. birželio 14 d. Tarptautinės konvencijos 6 straipsnio 1 dalį Muitinių bendradarbiavimo tarybos viduje buvo įsteigtas Suderintosios sistemos komitetas, kurį sudaro visų susitariančiųjų valstybių atstovai. Jis, inter alia, privalo rengti Aiškinamąsias pastabas, Klasifikavimo nuomones ir kitus siūlymus, kaip rekomendacijas, SS aiškinti. Muitinių bendradarbiavimo tarybos paskelbtose Suderintosios prekių aprašymo ir kodavimo sistemos aiškinamosiose pastabose (toliau – SS aiškinamosios pastabos) dėl pozicijos 8704. nurodyta:
„Šioje pozicijoje klasifikuojami:
1. Tvirtų konstrukcijų savivarčiai, turintys savivartinę platformą arba apačioje atidaromą platformą, ir yra suprojektuoti žemėms ar kitoms medžiagoms gabenti. Šios mašinos, turinčios fiksuotą arba šarnyrinę važiuoklę ir dažniausiai turinčios visureiges padangas, gali važiuoti minkštu paviršiumi. Šiai grupei priskiriami tiek sunkiasvoriai, tiek lengvi savivarčiai; pastarieji kartais išsiskiria dvipuse sėdyne, dviejomis viena prieš kitą esančiomis sėdynėmis arba dviejų krypčių vairu, leidžiančiu vairuoti platforma į priekį ir taip palengvinti išpylimą.“
Dėl subpozicijos 8704 10 nurodyta:
„Šioje subpozicijoje klasifikuojami savivarčiai nuo kitų transporto priemonių, skirtų gabenti krovinius (sunkvežimių su platforma), skiriasi šiais požymiais:
– Platforma pagaminta iš labai stipraus valcuoto plieno, ir priekinė pertvara prailginta virš vairuotojo kabinos kaip pastarojo apsauga, o dugnas kyla visiškai ar iš dalies užpakalinės dalies link;
< … >
Reikia pažymėti, kad daugelis savivarčių, kaip antai turintys apačioje atidaromą platformą, yra specialiai suprojektuoti naudoti kasyklose ar tuneliuose. Jie turi daugelį pirmiau paminėtų požymių, tačiau neturi kabinos, o platforma neprailginta kaip apsauga.“
III – Faktinės aplinkybės, pagrindinė byla ir prejudicinis klausimas
8. Nacionalinis teismas nurodė, kad 1995 ir 1996 m. ieškovė pagrindinėje byloje, bendrovė DFDS BV (toliau – DFDS) kompetentingai Olandijos muitines įstaigai deklaravo išleidimui į laisvą apyvartą vadinamuosius „Minitracs“ pagal KN 8704 10 19 subpoziciją. Tačiau muitinė nusprendė, kad šios transporto priemonės turėjo būti klasifikuotos KN 8704 21 91 subpozicijoje ir apie savo priimtą sprendimą pranešė DFDS. Ieškovė šį sprendimą apskundė. 1997 m. gruodžio 24 d. muitinės įstaiga skundą atmetė. Šį sprendimą DFDS apskundė prašymą priimti prejudicinį sprendimą pateikusiam teismui.
9. 2002 m. balandžio 19 d. nacionalinio teismo nutartyje dėl prašymo priimti prejudicinį sprendimą pateikiamas toks klausimas:
„Ar sunkvežimiai, suprojektuoti kaip nemagistraliniai ir skirti kroviniams vežti ir išpilti, ypač dėl to, kad juose įrengta sudėtinga, įvairi ir tiksli kreipiamoji sistema, negali būti laikomi savivarčiais pagal Bendrojo muitų tarifo 8704 10 poziciją?“
IV – Dėl prejudicinio klausimo
10. Šiuo klausimu iš esmės siekiama sužinoti, ar nagrinėjami „Minitracs“ muitų sumetimais klasifikuotini kaip savivarčiai KN 8704 10 subpozicijoje ar kaip sunkvežimiai su platforma vienoje iš kitų KN 8704 pozicijos subpozicijų.
11. Pagal prašymą priimti prejudicini sprendimą pateikusio teismo ir šalių nurodytus sutampančius abiejų „Minitracs“ modelių aprašymus šios transporto priemonės skirtos naudoti statybos aikštelėse, tai yra ne magistralėse, ir naudojamos gabenti ir išpilti žemes bei kitokias medžiagas. „Minitracs“ skiriasi nuo tradicinių savivarčių tuo, kad jie neturi piltuvo formos platformos, kuri išpylimui gali būti pakeliama tik viena kryptimi, arba platformos su atidaromu dugnu. Vietoj to, nelygu modelis, „Minitracs“ turi arba į tris puses kreipiamą plokščią platformą su vertikaliais individualiai atsidarančiais atvartais, arba piltuvo formos kreipiamąją platformą, kuri hidrauline sistema gali būti pakreipiama 180 laipsnių kampu. Tokia speciali kreipiamosios platformos forma leidžia tiksliau išpilti į kelias puses, nepasukant pačios transporto priemonės.
Pagrindiniai šalių argumentai
12. Nyderlandų vyriausybė
ir Komisija
mano, kad „Minitracs“ neturi KN 8704 10 subpozicijoje numatytiems savivarčiams reikalingų požymių, ir todėl negali būti klasifikuojami KN 8704 10 19 subpozicijoje.
13. Jos pirmiausia remiasi SS aiškinamosiomis pastabomis dėl SS 8704 subpozicijos. Iš Aiškinamosiose pastabose dėl subpozicijos 8704 10 nurodytų požymių, susijusių su savivarčių ir sunkvežimių, turinčių platformą, atskyrimu išplaukia, kad savivarčiai turi tvirtą, tačiau sąlygoškai paprastą kreipiamąją ir pakrovimo konstrukciją, kurių kreipimo platformos dugnas visiškai ar iš dalies turi būti pakeltas užpakalinės dalies link, norint išpilti krovinį. Tačiau „Minitracs“ kreipiamųjų platformų konstrukciją yra ypač lanksti ir judri, turinti sudėtingą mechanizmą kreipimui keliomis kryptimis.
14. KN aiškinamosiose pastabose dėl KN 8704 10 11–8704 10 90 subpozicijų taip pat nurodyta, kad savivarčiai yra paprastos konstrukcijos autotransporto priemonės. Pagal KN aiškinamųjų pastabų 1 punktą savivarčiai turi turėti pakeliant išpilamą platformą arba apačioje atidaromą platformą. Iš pridėtų piešinių matyti, kad platforma turi būti piltuvo formos, nes nė viena iš KN aiškinamosiose pastabose nupieštų transporto priemonių neturi plokščio dugno su vertikaliais atvartais. Be to, KN aiškinamosios pastabos nurodo, kad platforma gali būti kreipiama tik viena kryptimi (paprastai – atgal).
15. Reglamento Nr. 396/92 priedo 4 punkte transporto priemones, panašias į šiuo atveju nagrinėjamus „Minitracs“, Komisija priskyrė KN 8704 31 91 subpozicijai ir atmetė klasifikaciją KN 8704 10 subpozicijoje motyvuodama, kad „dėl universalios ir sudėtingos kreipiamosios platformos konstrukcijos šis gaminys nelaikomas savivarčiu, klasifikuojamu KN kodu 8704 10“(7) .
16. DFDS mano, kad „Minitracs“ laikytini savivarčiais pagal KN 8704 10 subpoziciją.
17. Autotransporto priemonių, skirtų prekėms gabenti, klasifikavimas KN 8704 subpozicijoje negali priklausyti tik nuo vienos individualios techninės charakteristikos – šiuo atveju nuo kreipiamosios platformos ypatingo judrumo. Iš tikro jį nulemia atitinkamos transporto priemonės paskirtis. „Minitracs“ yra naudojami už magistralių ribų vežti ir išpilti krovinius, todėl jų paskirtis ir naudojimas nesiskiria nuo paprastų savivarčių.
18. Todėl DFDS mano, kad Komisijos nurodytas Reglamento Nr. 396/92 priedo 4 punkte aprašytos transporto priemonės klasifikavimas prieštarauja KN. Todėl kyla abejonių dėl Reglamento Nr. 396/92 teisėtumo, kuris dėl šios priežasties nebegali būti panašių transporto priemonių tarifinio klasifikavimo pagrindas.
19. Iš SS aiškinamųjų pastabų dėl SS 87.04.10 subpozicijos paskutinės dalies aišku, kad ten pateiktas savivarčių aprašymas aiškiai yra neišsamus. Priešingai –taip klasifikuoti galima transporto priemones, kurios skirtos specialiesiems darbams ir dėl šios priežasties turi tik kai kuriuos iš pirmiau minėtų požymių(8) .
20. Todėl Reglamento Nr. 396/92 4 punkte Komisijos pateiktas klasifikavimas yra aiškiai grindžiamas ekonominiais sumetimais, kurie prieštarauja jos įgaliojimams priimti KN paaiškinančius reglamentus (KN 10 straipsnio 1 dalis)(9) .
Vertinimas
21. Ši byla susijusi su savivarčių ir sunkvežimių su platforma atskyrimu tarifinėje klasifikacijoje, kurie muitų teisėje klasifikuojami KN 8704 pozicijos (autotransporto priemonės, skirtos kroviniams vežti) skirtingose subpozicijose.
22. Pagal nusistovėjusią teismų praktiką, siekiant užtikrinti teisinį saugumą ir lengvesnę kontrolę, prekių tarifinės klasifikacijos nustatymo kriterijus bendrai turi lemti jų objektyvūs požymiai ir ypatybės, kaip yra nustatyta KN pozicijos formuluotėje(10) . Atitinkamos SS aiškinamosios pastabos yra labai svarbios aiškinant įvairių tarifinių pozicijų apimtį, bet neturi privalomos teisinės galios(11) .
23. Nyderlandų vyriausybė ir Komisija iš to aiškiai mano, jog transporto priemonės, kaip savivarčio, tarifiniam klasifikavimui būtina sąlyga yra kreipiamosios platformos forma ir paprasto kreipimo mechanizmo (krovinys gali būti išpiltas tik viena kryptimi) įrengimas. Pastaroji sąlyga irgi akivaizdžiai yra tarifinio klasifikavimo Reglamento Nr. 396/92 priedo 4 punkte pagrindas.
24. Tačiau aš manau, kad laikantis tokios nuomonės nepripažįstama, jog išpylimo mechanizmo (tai yra kreipiamosios platformos) forma ir veikimas yra tik vienas iš kelių tinkamų kriterijų, nustatant bendrą skirtumą tarp savivarčių ir sunkvežimių su platforma. Mano nuomone, šis kriterijus tikrai ne vienintelis svarbus. Tai išplaukia iš toliau pateikiamų motyvų:
25. Iš KN struktūros matyti, kad KN 8704 pozicijoje (autotransporto priemonės, skirtos kroviniams vežti) yra atskira automobilių, kuriuos galima vadinti „savivarčiais“, subpozicija (KN 8704 10). Kita vertus, sunkvežimiai su platforma atskirai nėra minimi, ir todėl turi būti klasifikuojami pagal vieną iš bendrų transporto priemonių subpozicijų („kitos“) (KN 8704 21–8704 32). Pastarosios subpozicijos skiriasi pagal variklio tipą ir (arba) transporto priemonės svorį. Galiausiai KN 8704 90 00 subpozicija apima transporto priemones, kurios nėra nei savivarčiai, nei kitos transporto priemonės, turinčios atitinkamas pirmiau minėtas technines charakteristikas.
26. KN 8704 pozicijos – autotransporto priemonių, skirtų kroviniams vežti, tarifinių pozicijų struktūra rodo, kad KN 8704 10 subpozicija, susijusi su savivarčiais, yra specifinė tam tikros paskirties, t. y. nemagistralinių pakrovimo ir išpylimo darbams naudojamų transporto priemonių pozicija. Tačiau nė viena iš kitų subpozicijų nėra išskiriama pagal paskirtį, o tik pagal tam tikras technines charakteristikas (variklį ir svorį). Tai rodo, kad klasifikuojant kaip savivarčius, svarbiausia yra transporto priemonių paskirtis, o ne kreipiamosios platformos forma ar veikimas.
27. Toks atskyrimas pagal paskirtį taip pat atitinka KN aiškinamąsias pastabas ir SS aiškinamąsias pastabas dėl 8704 10 subpozicijos.
28. KN aiškinamosiose pastabose aprašomos transporto priemonės, kurios buvo „specialiai“ pagamintos naudoti karjeruose, kasyklose arba statybos aikštelėse, tai yra specialios transporto priemonės, iš karto suprojektuotos naudoti ne magistralėse. Kreipiamųjų sistemų aprašymai taikomi tik tradiciniams savivarčiams, kurie krovinį gali išversti tik viena kryptimi. Tačiau sakinio pradžioje esantis žodžių junginys „iš esmės“, mano nuomone, automatiškai nedraudžia klasifikuoti, kaip savivarčių, sunkvežimių, kurių kreipiamoji platforma techniškai pažangesnė.
29. SS aiškinamosiose pastabose savivarčiai ir sunkvežimiai su platforma atskiriami pagal požymius, kurie didžiąja dalimi atitinka aptariamų „Minitracs“ požymius .
Tačiau kreipiamosios platformos aprašymas atitinką tradicinę formą. O SS aiškinamųjų pastabų SS 8704 10 subpozicijoje tik nurodoma, kad savivarčiai „paprastai“ gali būti atskirti nuo kitų transporto priemonių pagal ten paminėtus požymius. Be to, paskutiniame sakinyje nurodyta, kad specialiesiems tikslams skirti savivarčiai (bet kuriuo atveju ne magistraliniam naudojimui) vis tiek laikomi savivarčiais SS 8704 10 subpozicijos prasme, net jei turi tik „daugelį pirmiau paminėtų požymių“.
30. Todėl iš KN aiškinamųjų pastabų ar SS aiškinamųjų pastabų negalima daryti išvados, kad kreipiamosios platformos forma ar veikimas yra lemiamas kriterijus, klasifikuojant transporto priemonę kaip savivartį. Šios Aiškinamosios pastabos iš tikro nurodo, kad savivarčio techninis pritaikymas jo funkcijoms atlikti netrukdo jų klasifikuoti KN 8704 10 subpozicijoje.
31. Gali būti, kad tradiciniai savivarčiai formaliai atskiriami nuo sunkvežimių su platforma daugiausia pagal tai, jog savivarčių kreipiamosios platformos paprastai yra piltuvo formos, o sunkvežimių su platforma – plokščios, su keturiais šoniniais atvartais. Tačiau kreipiamųjų platformų įvairių formų paskirtis yra skirtinga. Sunkvežimis su platforma pirmiausia naudojamas magistralėse, o išpylimas yra tik antrinė funkcija. Kita vertus, tradiciniai savivarčiai daugiausia skirti vežti ir išpilti medžiagas ne magistralėse. Jei transporto priemonė, pavyzdžiui, „Minitracs“, turi plokščią kreipiamąją platformą, kurią galima pakreipti trimis kryptimis ir kuri turi vertikalius atskirai atidaromus atvartus, nėra suprantama, kodėl ši kreipiamoji platforma – nepaisant jos formos – negali būti taip pat naudojama pakrauti ir išpilti medžiagas ne magistralėse, siekiant tikslesnio
pakrovimo ir išpylimo.
32. Todėl taip pat nesuprantama, ir kodėl sudėtingesnis bei techniškai tobulesnis mechanizmas, dėl kurio transporto priemonė geriau atitinka savo paskirtį, užkerta kelią transporto priemonę klasifikuoti kaip savivartį.
33. Priešingai nei tvirtina Komisija ir Nyderlandų vyriausybė, kad ypatingas „Minitracs“ kreipiamosios platformos judrumas yra lemiamas kriterijus, paneigiantis tarifinį klasifikavimą kaip savivarčių, pažymėtina, jog išpylimo tik viena kryptimi galimybė yra bendras požymis, būdingas ir tradiciniams savivarčiams, ir sunkvežimiams su platforma, ir dėl šios priežasties jis negali būti laikomas atskyrimo kriterijumi. Be to, kaip matyti iš KN 8704 pozicijos struktūros(12), speciali savivarčių paskirtis (išpylimo darbai ne magistralėse) yra lemiamas kriterijus klasifikuojant KN 8704 10 subpozicijoje, nes ypatingas kreipiamosios platformos judrumas, kuris yra tik techninis pasiekimas(13) (tikslesnis medžiagų pakrovimas ir išpylimas riboto judrumo sąlygomis), negali būti kriterijus, neleidžiantis klasifikuoti kaip savivartį.
34. Todėl transporto priemonių, kaip antai „Minitracs“, paskirtis nulemia jų klasifikavimą kaip savivarčius KN 8704 10 subpozicijoje, ir nei jų kreipiamosios platformos forma, nei judrumas nepateisina jų pašalinimo iš šios klasifikacijos.
35. Todėl tiek, kiek tai susiję su Reglamento Nr. 396/92 priedo 4 punktu, reikia konstatuoti, kad pagal pirmiau pateiktą KN aiškinimą šis reglamentas negali būti KN 8704 10 subpozicijos kitokio aiškinimo pagrindas. Priešingai, reikia konstatuoti, kad Reglamentas Nr. 396/92 negalioja, nes išeina už savo teisinio pagrindo (KN 9 straipsnio 1 dalis(14) ) ribų.
V – Išvada
36. Atsižvelgdama į tai, kas pirmiau nurodyta, į Gerechtshof te Amsterdam
klausimą Teisingumo Teismui siūlau atsakyti taip:
1987 m. liepos 23 d. Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedas, galiojęs pagrindinės bylos aplinkybių metu, aiškintinas taip, kad „savivarčio“ sąvoka, numatyta Kombinuotosios nomenklatūros 8704 10 subpozicijoje, apima nemagistraliniam naudojimui suprojektuotas transporto priemones su sudėtinga, įvairia ir tikslia kreipiamąja sistema, skirta vežti ir išpilti medžiagas.
(1) .
(2)
–	Suderinta prekių aprašymo ir kodavimo sistema, grindžiama 1983 m. birželio 14 d. tarptautine konvencija, Bendrijos patvirtinta 1987 m. balandžio 7 d. Tarybos sprendimu 87/369/EEB dėl tarptautinės suderintos prekių aprašymo ir kodavimo sistemos konvencijos bei konvencijos pakeitimo protokolo sudarymo (OL L 198, p. 1).
(3)
–	OL L 256, p. 1.
(4)
–	1994 m. gruodžio 20 d. Komisijos reglamentas (EB) Nr. 3115/94, iš dalies keičiantis Tarybos Reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I ir II priedus (OL L 345, p. 1), ir 1995 m. gruodžio 22 d. Komisijos Reglamentas (EB) Nr. 3009/95, iš dalies keičiantis Tarybos Reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedą (OL L 319, p. 1).
(5)
–	OL L 44, p. 9.
(6)
–	OL C 342, 1994, p. 1.
(7)
–	Dėl šio motyvo Bundesfinanzhof
(Vokietija) atmetė ginčijamų „Minitracs“ klasifikavimą KN 8704 10 subpozicijoje, nurodydamas jų kreipiamąjį mechanizmą, kuris nebuvo panašus į tipinį savivartį.
(8)
–	Dėl šios priežasties ginčijami „Minitracs“ būtų klasifikuojami kaip savivarčiai KN 8704 10 subpozicijoje ir ne valstybėse narėse, pavyzdžiui, Australijoje, Kanadoje, Japonijoje, Čekijos Respublikoje ir Jungtinėse Amerikos Valstijose.
(9)
–	1995 m. gruodžio 14 d. Sprendimas Prancūzija prieš Komisiją
(C-267/94, Rink. p. I‑4845).
(10)
–	1995 m. birželio 1 d. Sprendimas Thyssen Haniel Logistic
(C-459/93, Rink. p. I‑1381); 1995 m. gruodžio 14 d. Sprendimas Colin ir Dupré
(C-106/94 ir C-139/94, Rink. p. I‑4759); 1997 m. lapkričio 20 d. Sprendimas Wiener S.I. (C-338/95, Rink. p. I‑6495); 2000 m. spalio 19 d. Sprendimas Peacock
(C-339/98, Rink. p. I‑8947); 2001 m. birželio 7 d. Sprendimas CBA Computer
(C-479/99, Rink. p. I‑4391); 2002 m. vasario 7 d. Sprendimas Turbon International (C-276/00, Rink. p. I‑1389); 2002 m. kovo 7 d. Sprendimas Biochem
(C-259/00, Rink. p. I‑2461) ir 2002 m. lapkričio 7 d. Sprendimas Lohmann ir Medi Bayreuth
(C-260/00 iki C-263/00, Rink. p. I‑10045).
(11)
–	Žr. 1994 m. birželio 16 d. Sprendimą Develop Dr. Eisbein
(C-35/93, Rink. p. I‑2655) ir sprendimą Colin ir Dupré
(minėtą 10 išnašoje).
(12)
–	Žr. 25 ir 26 punktus.
(13)
–	Šiuo klausimu žr. sprendimo Lohmann
(minėto 10 išnašoje) 42 punktą.
(14)
–	Šioje nuostatoje numatyta: „Priemonės, susijusios su toliau nurodytais klausimais, priimamos pagal 10 straipsnyje nustatytą procedūrą: a) Kombinuotosios nomenklatūros taikymas < ... > susijęs pirmiausia su: – prekių klasifikavimu nomenklatūrose < ... > .“